Source: https://www.clujust.ro/guvernul-interzice-prin-ordonanta-folosirea-cu-mainile-in-orice-fel-a-telefonului-la-volan/
Timestamp: 2019-08-18 12:48:39+00:00
Document Index: 42536370

Matched Legal Cases: ['articolul 100', 'articolul 101', 'Articolul 106', 'articolul 106', 'articolul 108', 'articolul 108']

Guvernul interzice prin Ordonanță folosirea cu mâinile în orice fel a telefonului la volan - CLUJUST
Acasă » JURIDICE-LEGISLAȚIE » Guvernul interzice prin Ordonanță folosirea cu mâinile în orice fel a telefonului la volan
Guvernul interzice prin Ordonanță folosirea cu mâinile în orice fel a telefonului la volan
CluJust 11/08/2019 JURIDICE-LEGISLAȚIE Spune-ți părerea!
Pe agenda ședinței de Guvern din 12 august se află un proiect de Ordonanță prin care se interzice folosirea cu mâinile în orice fel a telefonului la volan.
Proiectul prevede că ținerea în mână sau folosirea cu mâinile în orice fel a telefonului sau a altui dispozitiv ce înregistrează video sau face fotografii în timpul condusului se sancționează cu amenda prevăzută în clasa a III-a de sancțiuni (de la 6 la 8 puncte-amendă)
Dacă în timpul folosirii telefonului se mai încalcă o altă regulă de circulație, atunci șoferul este sancționat cu amenda prevăzută în clasa a II-a de sancțiuni (clasa a II-a – 4 sau 5 puncte-amendă) și cu aplicarea sancțiunii contravenționale complementare a suspendării exercitării dreptului de a conduce pentru o perioadă de 30 de zile
ORDONANȚĂ pentru modificarea și completarea Ordonanței de urgență a Guvernului nr. 195/2002 privind circulația pe drumurile publice
În temeiul art. 108 din Constituția României, republicată, şi al art. 1 pct. III poz. 4 din Legea nr. 128/2019 privind abilitarea Guvernului de a emite ordonanțe,
Guvernul României adoptă prezenta ordonanță.
Art. I. – Ordonanța de urgență a Guvernului nr. 195/2002 privind circulația pe drumurile publice, republicată în Monitorul Oficial al României, Partea I, nr. 670 din 3 august 2006, cu modificările și completările ulterioare, se modifică și se completează după cum urmează:
1. Alineatul (3) al articolului 36 se modifică și va avea următorul cuprins:
,,(3) În timpul conducerii pe drumurile publice a unui vehicul aflat în mișcare, conducătorului acestuia îi este interzisă ținerea în mână sau folosirea cu mâinile în orice mod a telefonului mobil sau a oricărui dispozitiv mobil prevăzut cu funcția de înregistrare ori redare text, foto sau video.”
2. La articolul 100 alineatul (3), după litera g) se introduce o nouă literă, lit.h), cu următorul cuprins:
,,h) ținerea în mână sau folosirea cu mâinile în orice mod, în timpul conducerii pe drumurile publice a unui autovehicul, tractor agricol sau forestier ori tramvai aflate în mișcare, a telefonului mobil sau a oricărui dispozitiv mobil prevăzut cu funcția de înregistrare ori redare text, foto sau video, concomitent cu încălcarea unei reguli pentru circulația vehiculelor.”
3. La articolul 101 alineatul (1), după punctul 18 se introduce un nou punct, pct.19, cu următorul cuprins:
,,19. ținerea în mână sau folosirea cu mâinile în orice mod, în timpul conducerii pe drumurile publice a unui vehicul pentru care nu este prevăzută obligativitatea deținerii permisului de conducere, aflat în mișcare, a telefonului mobil sau a oricărui dispozitiv mobil prevăzut cu funcția de înregistrare ori redare text, foto sau video, de către conducătorul acestuia.”
4. Articolul 106 se modifică și va avea următorul cuprins:
„Art.106 – (1) Titularul unui permis de conducere eliberat de către o autoritate română sau străină, susține, la cerere, testul de verificare a cunoașterii regulilor de circulație prevăzut la art.104 alin.(2) lit.a) până în a 30-a zi, inclusiv, sau până în a 45-a zi, inclusiv, a perioadei de suspendare a exercitării dreptului de a conduce pentru care poate solicita reducerea potrivit art. 104 alin.(3) sau art. 104 alin.(4), după caz.
(2) Dispozițiile alin.(1) se aplică în mod corespunzător în situația în care se solicită reducerea perioadei de suspendare a exercitării dreptului de a conduce potrivit art.104 alin.(5).
5. După articolul 106 se introduc două noi articole, art.1061 și 1062, cu următorul cuprins:
„Art.1061 – (1) Titularul unui permis de conducere eliberat de către o autoritate română sau străină susține, în mod obligatoriu, până la expirarea perioadei de suspendare a exercitării dreptului de a conduce autovehicule, tractoare agricole sau forestiere ori tramvaie stabilită prin
procesul-verbal de constatare a contravenției, un test de verificare a cunoașterii regulilor de circulație, atunci când suspendarea a fost aplicată pentru:
a) conducerea sub influența băuturilor alcoolice;
b) nerespectarea regulilor privind prioritatea de trecere, depășirea sau trecerea la culoarea roșie a semaforului, dacă prin aceasta s-a produs un accident de circulație din care a rezultat avarierea unui vehicul sau alte pagube materiale.
(2) Testul de verificare a cunoașterii regulilor de circulație se susține, în mod obligatoriu, și în cazurile în care s-a dispus suspendarea exercitării dreptului de a conduce autovehicule, tractoare agricole sau forestiere ori tramvaie pentru o perioadă de 90 de zile, potrivit art.103 alin.(1) lit.c), până la expirarea acesteia.
(3) Perioadele de suspendare a exercitării dreptului de a conduce prevăzute la alin.(1) și (2) se prelungesc, de drept, fără vreo altă formalitate, cu 30 de zile, dacă titularul permisului de conducere nu promovează testul de cunoaștere a regulilor de circulație sau nu se prezintă pentru susținerea acestuia până la expirarea perioadei de suspendare.
(4) În cazul formulării, potrivit art.104 alin.(3) sau alin. (5), a cererii de reducere a perioadei de suspendare stabilită într-una dintre situațiile prevăzute la alin.(1) sau (2), testul de verificare se susține până în a 30-a zi, inclusiv, a perioadei de suspendare a exercitării dreptului de a conduce.
Art.1062 – (1) Testul de verificare a cunoașterii regulilor de circulație se susține, potrivit art.106 sau 1061, la serviciul poliției rutiere care are în evidență titularul permisului de conducere sau la serviciul poliției rutiere pe raza căruia a fost constatată contravenția ori au fost constatate prin același proces-verbal contravențiile.
(2) Verificarea cunoașterii regulilor de circulație se poate efectua, la cerere, într-una dintre limbile în care se poate susține, în România, examinarea la proba teoretică pentru obținerea permisului de conducere.
(3) Evidența permiselor de conducere eliberate de o autoritate străină reținute pe teritoriul României și a sancțiunilor aplicate titularilor acestora se ține în condițiile stabilite de ordinul ministrului afacerilor interne prevăzut la art.28.”
6. La articolul 108 alineatul (1), litera a) punctul 2 se abrogă.
7. La articolul 108 alineatul (1) litera c), după punctul 5 se introduce un nou punct, pct.6, cu următorul cuprins:
,,6. ținerea în mână sau folosirea cu mâinile în orice mod, în timpul conducerii pe drumurile publice a unui autovehicul, tractor agricol sau forestier ori tramvai aflate în mișcare, a telefonului mobil sau a oricărui dispozitiv mobil prevăzut cu funcția de înregistrare ori redare text, foto sau video.”
Art. II – În termen de 60 de zile de la data intrării în vigoare a prezentei ordonanțe, Regulamentul de aplicare a Ordonanţei de urgenţă a Guvernului nr. 195/2002 privind circulația pe drumurile publice, aprobat prin Hotărârea Guvernului nr. 1391/2006, publicată în Monitorul Oficial al României, Partea I, nr. 876 din 26 octombrie 2006, cu modificările şi completările ulterioare, se modifică şi se completează potrivit prevederilor prezentei ordonanțe, prin hotărâre a Guvernului.
Art. III – În termen de 60 de zile de la data intrării în vigoare a prezentei ordonanțe, poliția rutieră din cadrul Poliției Române desfășoară activități de informare a participanților la trafic, astfel cum aceștia sunt definiți prin Ordonanța de urgență a Guvernului nr. 195/2002 privind circulația pe drumurile publice, republicată, cu modificările și completările ulterioare, cu privire la interdicția, valabilă în timpul conducerii pe drumurile
publice a unui vehicul aflat în mișcare, de a ține în mână sau de a folosi cu mâinile în orice mod telefonul mobil sau orice dispozitiv mobil prevăzut cu funcția de înregistrare ori redare text, foto sau video. Informarea se realizează prin intermediul mai multor instrumente și/sau acțiuni specifice, cum ar fi, fără a se limita la acestea, comunicate de presă și informare prin mass-media, postarea informațiilor pe site-ul Poliției Române, organizarea unor acțiuni specifice în trafic sau în mod direct, în trafic, prin polițiștii rutieri.
Art. IV – Ordonanța de urgență a Guvernului nr. 195/2002 privind circulația pe drumurile publice, republicată în Monitorul Oficial al României, Partea I, nr. 670 din 3 august 2006, cu modificările și completările ulterioare, precum şi cu cele aduse prin prezenta ordonanță, se va republica în Monitorul Oficial al României, Partea I, după aprobarea acesteia prin lege, dându-se textelor o nouă numerotare.
Art. V – (1) Prevederile art. I pct.1-3, 6 și 7 intră în vigoare la 60 de zile de la data publicării în Monitorul Oficial al României, Partea I, a prezentei ordonanțe.
(2) Dispozițiile art.1062 alin.(2) din Ordonanța de urgență a Guvernului nr. 195/2002 privind circulația pe drumurile publice, republicată, cu modificările și completările ulterioare, precum şi cu cele aduse prin prezenta ordonanță se aplică după 60 de zile de la data intrării în vigoare a prezentei ordonanțe.
Anterior Soferul unui Porsche a lovit un troleibuz si a abandonat masina
Următor Curtea de Apel cere informații despre cooperarea DNA Cluj-SRI în dosarul ”ISCTR Cluj”